Man vas vir beweerde eiendomslenter’n Bedrieglike e-posadres is glo geskep om potensiële eiendomskopers te swendel. (Argieffoto ter illustrasie) ’n 22-jarige man sal na verwagting volgende maand op aanklag van bedrog in die spesiale hof vir kommersiële misdaad in Pretoria, Gauteng, verskyn ná ’n bedrieglike eiendomstransaksie van bykans R1 miljoen. Die verdagte het glo in Oktober 2018 ’n e-posadres geskep met die doel om potensiële eiendomskopers in Pretoria te swendel. ’n Ondersoek deur die Valke het onthul dat die verdagte ’n e-pos van ’n voornemende koper onderskep en na die bedrieglike e-posadres hersend het. “Nuwe bankbesonderhede is aan die betrokke koper deurgegee, waarin die koper toe meer as R800 000 betaal het. “Die Valke het die dagvaarding Dinsdag aan die verdagte beteken. Die moontlikheid dat nog mense in hegtenis geneem kan word, kan nie in dié stadium uitgeskakel word nie aangesien die ondersoek voortduur,” sê kapt. Ndivhuwo Mulamu, polisiewoordvoerder.